आपातकाल के बाद जब जनता पार्टी में सत्ता पाने के लिए उठापटक हो रही थी तब युवा कमलनाथ इंदिरा गांधी और दूसरे कई विपक्षी नेताओं के बीच संदेशवाहक का काम करते थे. इंदिरा गांधी का भरोसा जीतने का ही इनाम था कि छिंदवाड़ा जैसी कांग्रेसी सीट उन्हें थाल में सजा कर दे दी गई थी. तब कमलनाथ के बारे में लोग सिर्फ इतना ही जानते थे कि वे बड़े कारोबारी हैं और बंगाली हैं, पर हकीकत में कमलनाथ उत्तर प्रदेश के औद्योगिक शहर कानपुर की पैदाइश हैं. उन के पिता महेंद्रनाथ स्वतंत्रता सेनानी भी थे. साल 1973 में कमलनाथ की शादी अलकानाथ से हुई थी. उन के 2 बेटे नकुल और बकुलनाथ उन का कारोबार संभालते हैं. इस समय नाथ परिवार लगभग 23 कंपनियों का मालिक है.